# KAPOSVÁR MEGYEI JOGÚ VÁROS

**POLGÁRMESTERE**

1. változat

## ELŐTERJESZTÉS

**a bárányhimlő elleni védőoltás támogatásáról**

A gyermek háziorvosok csoportvezetője, dr. Fintics Klára kéréssel fordult önkormányzatunkhoz maga és kollégái nevében, melyben kérte a bárányhimlő elleni védőoltás támogatását.

A bárányhimlő elleni oltás beadása jelenleg nem kötelező Magyarországon, pedig a hivatalos statisztikák szerint ez az egyik leggyakoribb fertőző gyermekbetegség hazánkban. Magyarországon évente 20-40 ezer bárányhimlős esetet jelentenek be, de a valós megbetegedések száma ennek duplája lehet. Sok két-vagy többgyermekes családban fordul elő, hogy az óvodás gyermek elkapja a fertőzést, majd amikor már éppen kigyógyulna belőle, hirtelen a másik gyermeken is megjelennek a tünetek, ez pedig a szülőknek több hetes munkából történő kiesést jelent. Szövődmény mentes esetben is legalább 2 hetes szülői munkahelyről történő távolmaradással jár.

A betegség ellen kb. 15 éve elérhető a védőoltás hazánkban, amelyből 2 adag beadása után védettség alakul ki a betegséggel szemben.

A bárányhimlő (*varicella*) heveny, ragályos, hólyagos kiütésekkel járó, cseppfertőzéssel terjedő vírusfertőzés. Körülbelül kéthetes lappangási idő után jelenik meg a láz és olykor az egész testet elborító, napok alatt hólyagossá váló, majd pörkösödő, általában egy hétig tartó kiütés. Az elvakart kiütések elfertőződhetnek, és hegekkel gyógyulhatnak. A vírus a betegség gyógyulása után a szervezetben marad a gerincvelői idegdúcokban megbújva és későbbi életkorban, bizonyos hatásokra újra betegséget okozhat, az ismert és fájdalmas, sokszor hosszantartó övsömört. Terhesség alatti megbetegedés a magzatnál fejlődési rendellenességet okoz.

A gyermekek 85-90 %-a 10 éves koráig átesik ezen a vírusfertőzésen, mely évről- évre járványszerű megbetegedést okoz városunkban is, elsősorban az óvodáskorú gyermekek körében. A viszkető pöttyök mellett gyakori a láz, a gyengeség, étvágytalanság és hasfájás. A bárányhimlős gyermekek a viszketős hólyagok miatt igen nyűgössé, nehezen kezelhetővé válnak, a szájnyálkahártyán jelentkező kiütés a folyadék és táplálék bevitelt is nehezíti. Gyakori tapasztalat az is, hogy családon belül a másodikként megbetegedő gyermeken lényegesen több hólyag jelentkezik, a harmadiknak pedig már a bőre is alig kivehető a sok hólyag miatt.

*Szövődményei:* általában magától gyógyuló betegség, de az esetek 2-6 %-a szövődménnyel jár (néha súlyosabbal is) melyek kezelésére kórházi ellátásra van szükség. Előfordul a bőr és lágyrészek bakteriális felülfertőződése, kiszáradás, idegrendszeri gyulladás, tüdőgyulladás, ízületi- és csontgyulladás, szívizom- és májgyulladás, vérképzőrendszeri megbetegedések, vérmérgezés.

A bárányhimlő járványok a közösségbe járó 3-9 éves korú gyermekeket érintik leggyakrabban. A bárányhimlő *2 adagos védőoltással megelőzhető*, melyet célszerű még a gyermek közösségbe kerülése előtt beadatni. Az oltás a *9 hónaposnál idősebb* csecsemők, kisgyermekek és serdülőkorúak varicella (bárányhimlőt okozó vírus) elleni aktív immunizálására ajánlott. A két védőoltás között 6 hetet javasolnak kivárni, de semmilyen körülmények között sem adható be 4 héten belül.

A gyógyszertárakban a bárányhimlő elleni védőoltás vény ellenében kapható, darabonként kb. 10.000 Ft-os egységáron, amely a 2 védőoltás vonatkozásában már 20.000 Ft-ot tesz ki. A 15 éve forgalomban levő oltóanyag legyengített vírust tartalmaz, így nem okoz bárányhimlőt egészséges embereknél. Az oltás a szervezetben ellenanyag képződést indít el, ezzel védelmet biztosít a megbetegedéssel szemben.

Javasolom a házi gyermekorvosok kérésének támogatását, a betegség megelőzése érdekében és a bárányhimlő elleni védőoltás ingyenesen, illetve csökkentett díj ellenében történő beadása lehetőségének önként vállalt önkormányzati feladatként történő biztosítását a gyermekorvosokkal egyeztetve az alábbiak szerint:

A 2012.01.01-2015.12.31-közt született kaposvári állandó lakhellyel rendelkező gyermekek kaphatnák meg első körben a támogatott oltást, majd folyamatosan az ezt követő időpont után születettek. Javaslatunkban tehát a 0-4 éves, betegségen át nem esett gyermekek oltással kapcsolatos költségeivel számoltunk.

A *rendszeres gyermekvédelmi* *kedvezményben részesülők* (2012.01.01-2015.12.31-ig születettek 311 fő) a *két oltást ingyenesen,* a rendszeres gyermekvédelmi *kedvezményben nem részesülők* *3.000 Ft/db*, azaz a két oltást 6.000 Ft-os áron kapnák. Véleményünk szerint ez a javaslat a szülők számára kedvező, hiszen a gyógyszertári forgalomban kapható oltóanyag ára 10.000 Ft/db - a számításokat ez alapján végeztük.

A házi gyermekorvosoktól bekért adatok szerint vannak olyan gyermekek a megcélozni kívánt korosztályban, akik 1 oltást már kaptak, a kiadásoknál a náluk jelentkező költségekkel is számoltunk. Fentiek alapján tehát a költségek az alábbiak szerint alakulnak:

1 X kapott oltást 214 fő X 7.000 Ft= 1.498.000 Ft

Nem részesült oltásban, nem volt beteg RGYVK-ban részesül 311 fő X 20.000 Ft= 6.220.000 Ft

Nem részesült oltásban, RGYVK-ban nem részesül 1.241 fő X 14.000 Ft = 17.374.000 Ft

Összesen: 25.092.000 Ft

A nem kötelező, de az önkormányzat által esetlegesen támogatott oltások esetében kb. 50-70%-os részvételi aránnyal lehet számolni (pl. méhnyakrák elleni védőoltás). Fenti költségek 100%-os részvételi arány esetén jelentkeznek kiadásként.

A vakcina beszerzésére pályázatot írunk ki. Magyarországon két forgalmazónál kapható bárányhimlő elleni oltóanyag, melyet közvetlenül tőlük rendelve a gyógyszertári árnál kedvezőbben lehet beszerezni. A tényleges költségek emiatt várhatóan alacsonyabbak lesznek, azt azonban előre nem tudjuk mennyivel, hiszen a pályázók ajánlatától függ. A költségvetésben 20.000.000 Ft-ot javasolunk e célra elkülöníteni.

Kérem a Tisztelt Közgyűlést, hogy az előterjesztést tárgyalja meg, a határozati javaslatban foglaltakat támogassa.

**Kaposvár, 2016. február 2.**

**Szita Károly**

**polgármester**

**HATÁROZATI JAVASLAT:**

Kaposvár Megyei Jogú Város Közgyűlése úgy határozott, hogy a kaposvári állandó lakhellyel rendelkező, 2012. január 1-je után született gyermekek részére biztosítja a bárányhimlő elleni 2 adagos védőoltást az alábbiak szerint:

* a rendszeres gyermekvédelmi kedvezményben részesülők számára térítésmentesen,
* a rendszeres gyermekvédelmi kedvezményben nem részesülők számára 3.000 Ft/oltás térítés ellenében.

Az oltóanyag beszerzésére a jogosult igénylők számának megfelelően, de legfeljebb 20.000.000 Ft-ot biztosít a 2015. évi költségvetési rendelet céltartalékában elkülönített általános működési tartalékkeret terhére.

A jogosultak az igényeiket a védőnőknél, az arra rendszeresített nyomtatványon nyújthatják be. A befizetések bonyolítása és ellenőrzése, illetve rendszeres gyermekvédelmi kedvezményről szóló határozatok ellenőrzése, ezt követően a házi gyermekorvosok kiértesítése, valamint az oltóanyag beszerzésének lebonyolítása a Kaposvári Humánszolgáltatási Gondnokság feladata.

Felelős: Szita Károly polgármester

Közreműködik: Molnár György igazgató

Sziberné Fehér Éva Humánszolgáltatási Gondnokság vezető

Nagyné Horváth Mónika népjóléti referens

Határidő: 2016. április 30.